BEGRUNDELSE

1. BAGGRUND FOR FORSLAGET

Under forhandlingerne om en ny protokol til fiskeripartnerskabsaftalen mellem Den Europæiske Union og Republikken Seychellerne, som fandt sted i maj 2013, fremlagde Seychellerne behovet for at forhandle en aftale om adgang for fartøjer, der fører Seychellernes flag, til Mayottes farvande, som hører under EU's jurisdiktion fra den 1. januar 2014. Dette vil give fartøjer, der fører Seychellernes flag, mulighed for fortsat at have adgang til Mayottes farvande fra den 1. januar 2014.

Fartøjer, der fører Seychellernes flag, kan i øjeblikket fiske i farvandet omkring Mayotte på grundlag af en aftale mellem Préfet de Mayotte og rederne af de fartøjer, der fører Seychellernes flag. Indtil nu har i gennemsnit otte notfartøjer drevet fiskeri i farvandet omkring Mayotte i henhold til den private aftale, ifølge hvilken der betales licensafgift for fartøjerne direkte til Mayotte.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Denne aftale er strategisk vigtig for Seychellernes flåde, fordi tunressourcerne er stærkt vandrende. Den vil desuden fremhæve og styrke vores forhold til Seychellerne. Denne aftale supplerer og afspejler den nuværende aftale, som vi har om EU-fartøjers adgang til ressourcer i Seychellernes farvande, og styrker dermed det politiske signal til Seychellerne om, at de er vores vigtigste partner i regionen.

Kommissionen foreslår på dette grundlag, at Rådet, med Europa-Parlamentets godkendelse, vedtager en afgørelse om indgåelse af denne aftale.

3. JURIDISKE ASPEKTER AF FORSLAGET

Den 11. juli 2012 vedtog Den Europæiske Råd en afgørelse om ændring af Mayottes status, så det kunne blive en region i den yderste periferi den 1. januar 2014 (EUT L 204 af 31.7.2012) i stedet for et oversøisk territorium. Følgelig får Mayottes eksklusive økonomiske zone status af EU-farvande fra den 1. januar 2014.

Den 14. oktober blev der opnået enighed om et mandat til, at Kommissionen kunne føre forhandlingerne, og kort tid herefter fandt forhandlinger med Seychellerne sted og blev afsluttet den 15. november 2013.

4. VIRKNINGER FOR BUDGETTET

Idet dette har forbindelse til adgangen for fiskerfartøjer, der fører Seychellernes flag, til farvande, der hører under EU's jurisdiktion, har dette ingen finansielle virkninger i form af udgifter på EU-budgettet.

5. FAKULTATIVE ELEMENTER

I denne aftale fastsættes det, at et begrænset antal fartøjer har adgang til farvandene omkring Mayotte, som hører under EU's jurisdiktion, i en periode på seks år fra den 1. januar 2014. Dette afspejler de nuværende muligheder i den nuværende aftale mellem Mayotte og rederne. Disse muligheder følger Tunkommissionen for Det Indiske Oceans videnskabelige rådgivning vedrørende kapacitet og bevarelse af ressourcerne.

Rederne af fartøjer, der fører Seychellernes flag, skal betale for fiskeritilladelser. Afgifterne for disse tilladelser afspejler de samlede rater, der for nylig blev indgået med Seychellerne i den nye protokol til fiskeripartnerskabsaftalen mellem EU og Seychellerne. Betalingen af licenserne udgør kun den finansielle modydelse, som er fastsat i henhold til denne nye aftale og betales direkte til Mayotte, således at Mayotte kan udvikle sin forvaltnings- og kontrolkapacitet samt udvikle fiskeriforvaltning og kapacitetsopbygning. Det får ingen finansielle virkninger for Seychellernes regering.

2014/0079 (NLE)

Forslag til

RÅDETS AFGØRELSE

om undertegnelse, på vegne af Den Europæiske Union, af aftalen mellem Den Europæiske Union og Republikken Seychellerne om adgang for fiskerfartøjer, der fører Seychellernes flag, til Mayottes farvande og marine biologiske ressourcer, som er under Den Europæiske Unions jurisdiktion

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 43, stk. 2, sammenholdt med artikel 218, stk. 6, litra a), og stk. 7,

under henvisning til forslag fra Europa-Kommissionen, og

under henvisning til Europa-Parlamentets godkendelse[1], og

ud fra følgende betragtninger:

(1) Det Europæiske Råd vedtog afgørelse 2012/419/EU af 11. juli 2012[2] om ændring af Mayottes status i forhold til Den Europæiske Union med virkning fra den 1. januar 2014.

(2) Rådet bemyndigede Kommissionen til på Den Europæiske Unions vegne at forhandle en aftale med Republikken Seychellerne om adgang for fiskerfartøjer, der sejler under Republikken Seychellernes flag, til Den Europæiske Unions farvande og marine biologiske ressourcer i den eksklusive økonomiske zone ud for Mayottes kyst.

(3) Disse forhandlinger resulterede i, at der den 15. november 2013 blev paraferet en ny aftale.

(4) Det er i Unionens interesse at gennemføre aftalen i fiskerisektoren med Republikken Seychellerne om fastsættelse af Seychellernes fiskerimuligheder og om fastsættelse af de betingelser, som skal fremme ansvarligt og bæredygtigt fiskeri i farvandene omkring Mayotte under EU's jurisdiktion. Aftalen bør derfor godkendes på vegne af Unionen.

(5) Ved artikel 8 i aftalen er der oprettet en blandet komité med ansvar for at overvåge, hvordan aftalen gennemføres. Desuden kan Den Blandede Komité i overensstemmelse med aftalen godkende visse ændringer af aftalen. For at lette godkendelsen af sådanne ændringer er det med forbehold af særlige betingelser hensigtsmæssigt at bemyndige Europa-Kommissionen til at godkende dem efter forenklet procedure.

(6) For at Mayottes myndigheder kan gennemføre bestemmelserne i den fælles fiskeripolitik, er det fra den dato, hvor Mayotte bliver en region i den yderste periferi, nødvendigt at etablere en passende administrativ ramme, kontrolaktiviteter og fysisk infrastruktur samt levere passende kapacitetsopbygning. Dette vil også bidrage til overholdelsen af Unionens internationale rapporteringsforpligtelser. Derfor skal de nødvendige finansielle midler stilles til rådighed for fiskerimyndighederne i Mayotte ved anvendelse af de midler, som rederne skal betale i afgifter direkte til Mayotte.

(7) Den fiskerflåde, der fører Seychellernes flag, har drevet fiskeri i Mayotte i adskillige år på grundlag af en aftale mellem Mayotte og rederne, i henhold til hvilken rederne betalte licensafgift til Mayotte for at fiske i farvandene omkring Mayotte. Som følge heraf har der udviklet sig et tæt forhold mellem Seychellernes flåde og lokalsamfundet i den franske region i den yderste periferi Mayotte. Derfor er det for at opretholde denne kontinuitet i fiskeriet og de deraf følgende fordele for Mayotte hensigtsmæssigt, at lokalsamfundet i Mayotte nyder godt af alle betalinger i tilknytning til tilladelser og fangster i henhold til denne aftale.

(8) Aftalen bør godkendes på Den Europæiske Unions vegne —

VEDTAGET DENNE AFGØRELSE:

Artikel 1

Aftalen om fastsættelse af fiskerimulighederne og den finansielle modydelse, der er omhandlet i aftalen mellem Den Europæiske Union og Republikken Seychellerne godkendes hermed på vegne af Unionen[3].

Artikel 2

1. Frankrig bemyndiges til for sin region i den yderste periferi Mayotte at opkræve de betalinger, som er tilknyttet tilladelser og fangster, samt andre afgifter, som operatørerne af fartøjer fra Seychellerne skal betale for adgangen til fiskeri i EU-farvandene omkring Mayotte i henhold til kapitel III, afsnit 1, punkt 8 og 9, og afsnit 2, i bilaget til aftalen. Frankrig benytter disse indtægter til at etablere en passende administrativ ramme, kontrolaktiviteter og fysisk infrastruktur samt levere passende kapacitetsopbygning, for at Mayottes myndigheder kan opfylde kravene i den fælles fiskeripolitik.

2. Frankrig fremsender oplysninger vedrørende denne bankkonto til Kommissionen.

3. Ved udgangen af hvert år, hvor denne aftale gennemføres, fremsender Frankrig en detaljeret rapport til Kommissionen om de betalinger, der er udført for de fartøjer, der har tilladelse til at fiske, samt om anvendelsen af disse betalinger.

Artikel 3

Formanden for Rådet foranstalter på Unionens vegne den meddelelse, der er omhandlet i aftalens artikel 19.

Artikel 4

Med forbehold af bestemmelserne og betingelserne i bilaget bemyndiges Europa-Kommissionen til på Unionens vegne at godkende de ændringer af aftalen, som Den Blandede Komité har foretaget.

Artikel 5

Denne afgørelse træder i kraft dagen efter offentliggørelsen i Den Europæiske Unions Tidende[4].

Denne beslutning er rettet til medlemsstaterne.

Udfærdiget i Bruxelles, den […].

På Rådets vegne

Formand

[1] EUT C af , s. .

[2] EUT L 204 af 31.7.2012.

[3] Aftalen er offentliggjort i EUT ... sammen med afgørelsen om dens undertegnelse.

[4] Datoen for aftalens ikrafttræden offentliggøres i Den Europæiske Unions Tidende af Generalsekretariatet for Rådet.

BILAG

Bemyndigelsens anvendelsesområde og procedure for fastlæggelse af Unionens holdning i Den Blandede Komité

1. Kommissionen bemyndiges til at forhandle med Republikken Seychellerne og i givet fald, forudsat at betingelserne i punkt 3 i dette bilag er opfyldt, at godkende ændringer af aftalen med hensyn til følgende spørgsmål:

(a) revision af fiskerimulighederne i overensstemmelse med aftalens artikel 9

(b) revision af de tekniske regler om fartøjsovervågningssystemer i overensstemmelse med punkt 10 i tillæg 6 i bilaget til aftalen og lignende tekniske bestemmelser i overensstemmelse med artikel 8, stk. 1, i aftalen.

2. I Den Blandede Komité, der er nedsat i henhold til aftalen, skal Unionen:

(a) handle i overensstemmelse med de mål, som Unionen forfølger inden for rammerne af den fælles fiskeripolitik

(b) følge Rådets konklusioner af 19. marts 2012 om meddelelsen fra Kommissionen om den fælles fiskeripolitiks eksterne dimension

(c) fremme holdninger, der er forenelige med de relevante regler, som er vedtaget af regionale fiskeriforvaltningsorganisationer.

3. Når en afgørelse om ændringer af aftalen som nævnt i punkt 1 forventes at blive vedtaget på et møde i Den Blandede Komité, træffes de nødvendige foranstaltninger, så den holdning, der skal indtages på Unionens vegne, tager hensyn til de seneste statistiske, biologiske og andre oplysninger, der er fremsendt til Kommissionen.

Med henblik herpå og på grundlag af disse oplysninger fremsender Kommissionens tjenestegrene i rette tid inden det relevante møde i Den Blandede Komité et forberedende dokument, der fastlægger enkelthederne i Unionens påtænkte holdning, til Rådet eller dets forberedende organer med henblik på drøftelse og godkendelse.

Hvis det på senere møder, herunder på stedet, er umuligt at nå til enighed, så Unionens holdning tager hensyn til nye de elementer, henvises sagen til Rådet eller dets forberedende organer.

Kommissionen opfordres til i rette tid at træffe alle nødvendige foranstaltninger til opfølgning‑af Den Blandede Komités afgørelse, herunder eventuelt offentliggørelse af den relevante afgørelse i Den Europæiske Unions Tidende og forelæggelse af ethvert forslag, der er nødvendigt for at gennemføre denne afgørelse.